Testimony - Nadia Delport
Ek is ‘n kind van die Here
Ek het in ‘n Christen huis groot geword. My pa is ‘n predikant en my ma dien ook die Here, so ek het nog altyd die verskil geken tussen goed en kwaad. Ek was nooit regtig “lelik stout” nie en as mense praat daarvan dat jy die Here moet aanneem, het ek altyd gedink ek is klaar reg, want ek doen mos niks verkeerd nie.
Op 14 September 1994 het ek saam met my pa na ‘n prediker gaan luister vanuit Ierland. Ongelukkig kan ek nie meer die man se naam onthou nie, maar ek onthou nog so goed soos gister hoe die Here my kom wys het, dat al is my ouers Christene en al was ek nooit regtig stout nie, het ek Hom ook nodig gehad. Ek het so onder oortuiging gekom dat ek na die diens agter gebly het waar die dame my vertel het hoe ek die Here kan aanneem as my persoonlike Verlosser en Saligmaker. Ek het my sonde bely volgens 1 Joh. 1:9, Hom gevra om my te reinig met Sy bloed (1 Joh. 1:7) en Hom aangeneem (Joh. 1:12 – 13). Die dame sê toe dat ek die Here moet vra dat Hy vir my sal bevestig wat gebeur het. Ek het onderandere Joh. 1: 12 en Efes. 2:19 as bevestiging gekry.
Ek het egter baie gesukkel om seker te wees van my saligheid. Ek kon nie soos baie ander mense sê dat ek ‘n roekelose lewe gelei het en nou is ek anders nie. Die duiwel het my baie aangekla en telkens het ek die Here vertrou om uit Sy Woord vir my te wys dat ek Sy kind is. Hy het dit elke keer gedoen, maar ek het besef ek kan nie vir die res van my lewe so ‘n geestelike-sukkel-bestaan voer nie. Ek het na meer van die Here gesoek, maar nie geweet hoe om dit te kry nie.
In 2001 het ek my laat doop soos Jesus dit beveel in Matt. 28:19. Na dissipelskap kom die doop. In my matriek jaar (2002) het die Here my geroep tot voltydse diens in 2 Tim. 4: 1 – 5. In 2003 het ek na die Evangelies – Gereformeerde Kweekskool toe gegaan vir opleiding. Die Here het so met my gewerk en my gevorm in daardie twee jaar. Ek sal Hom ewig dankbaar wees vir my tyd daar, al het dit baie keer vir my nutteloos gelyk. Steeds het ek na iets meer gesoek by die Here en in een van ons klasse (Maart 2004) het ‘n dosent ons verduidelik hoe om Heiligmaking deelagtig geword. Dit het vir my gevoel asof die Here self met my gepraat het in daardie klas. Daardie middag kon ek op my knieë gaan en die Here vertrou vir Heiligmaking, dat Hy ten volle beheer van my lewe kan neem. Van daardie dag af het ek nog nooit weer getwyfel of ek ‘n kind van God is nie, want ek weet ek is Sy kind (1 Joh. 5:13).
Na my Kweekskool opleiding het ek in 2005 met Hannes Delport getrou en ons dien nou al vir amper 5 jaar in die Vrye Baptiste Kerk in Welkom.